รัฐมนตรีว่าการกระทรวงมหาดไทย ยืนยันเตรียมแผนรับมือภัยแล้งจัดการแบบบูรณาการ อย่าเร่งสูบน้ำใช้การเกษตร
รัฐมนตรีว่าการกระทรวงมหาดไทย ยืนยันเตรียมแผนรับมือภัยแล้งจัดการแบบบูรณาการ อย่าเร่งสูบน้ำใช้การเกษตร พลเอก อนุพงษ์ เผ่าจินดา รัฐมนตรีว่าการกระทรวงมหาดไทย กล่าวถึงสถานการณ์ภัยแล้งในขณะนี้ โดยยอมรับว่ามีปริมาณน้ำค่อนข้างน้อย แต่ได้มีการประกาศเตือนใน 14 จังหวัดแล้ว พร้อมให้การประปาส่วนภูมิภาคดำเนินการแก้ไขและชี้แจงข้อมูลพบว่า มีกว่า 20 จังหวัดที่ต้องระวังเป็นพิเศษ แต่ได้เตรียมการตั้งแต่เดือนกันยายนปีที่แล้ว โดยมีแผนงานโครงการที่จะนำน้ำมาแก้ไขปัญหาในพื้นที่ต่างๆ สำหรับปัญหาในส่วนของการประปานครหลวง ประสบปัญหาน้ำกร่อย หรือน้ำมีความเค็มจากน้ำทะเลหนุน ซึ่งความเข้มมีผลต่อสุขภาพของประชาชน โดยเฉพาะผู้มีโรคประจำตัว ซึ่งได้ประสานกรมชลประทานให้เริ่มมีการปล่อยน้ำออกจากเขื่อนในปริมาณที่มากขึ้น เพื่อผลักดันน้ำเค็มกลับสู่ทะเลจนถึงเดือนกรกฎาคม 2563 จึงขอความร่วมมือจากประชาชนและเกษตรกรให้สูบน้ำไปใช้เพื่อการอุปโภคบริโภคเป็นหลัก ส่วนเรื่องการเกษตรให้พิจารณามาเป็นอันดับรอง พร้อมขอความร่วมมือประชาชนใช้น้ำอย่างประหยัดสำหรับมาตรการการช่วยเหลือเกษตรกรที่ประสบปัญหาภัยแล้งนั้น รัฐมนตรีว่าการกระทรวงมหาดไทย กล่าวว่า รัฐบาลมีแนวทางในการช่วยเหลือตามกฎหมายวางไว้แล้ว เมื่อประกาศเป็นพื้นที่ประสบภัยแล้ง ต้องสำรวจเพื่อจัดทำมาตรการช่วยเหลือ โดยไม่นิ่งนอนใจและจะหามาตรการการช่วยเหลือในฤดูกาลเพาะปลูกรอบหน้า